אריה קינג

קורות חייו

הוריו של קינג עלו מאנגליה והתיישבו בקיבוץ עלומים בנגב. קינג התגייס לחיל הים, המשיך את שירותו הצבאי בחטיבת גבעתי בדרגת סגן וסיים ביחידת המסתערבים "שמשון". קינג הוא בעל תואר ראשון במדעי המדינה, אסלאם והמזרח התיכון מהאוניברסיטה העברית בירושלים.
בשנת 1997 החל בפעילות ציבורית שבמרכזה ניסיונות לייהד את מזרח ירושלים, במסגרת זו פתח את "הלשכה לפניות הציבור במזרח ירושלים". ב-2008 ייסד את הקרן לאדמות ישראל, שפועלת לקניית אדמות בארץ ישראל המוחזקות על ידי ערבים. לדברי קינג, הקרן קמה "בתגובה למהפך שחל במדיניות קרן קיימת לישראל לפיו החלה קק"ל לסייע בהקמת עיר ערבית ליד רמאללה". הקרן לאדמות ישראל מוצגת כחלופה לקק"ל עבור התורמים הפוטנציאליים.
משנת 2006 מכהן כיו"ר האיחוד הלאומי בירושלים. בבחירות למועצת העיר ירושלים ב-2008 היה נציג האיחוד הלאומי ברשימה משותפת עם הבית היהודי (המפד"ל), והוא מוקם במקום החמישי (הלא-ריאלי) ברשימה המשותפת. לקראת הבחירות לכנסת התשע עשרה בחר מרכז מפלגת התקווה את קינג למקום השני בין מועמדי המפלגה, והוא שובץ במקום הרביעי ברשימת עוצמה לישראל, שלא עברה את אחוז החסימה.
לקראת הבחירות לעיריית ירושלים בשנת 2013 הקים רשימה בשם "רשימת שכונות התפר" בראשותו, אשר התמזגה עם פורשי הבית היהודי בירושלים למפלגת "ירושלים מאוחדת", ועומד בה במקום השני. המפלגה זכתה לשני מנדטים בבחירות אלו, ובכך נכנס למועצת העיר.
ב-2015 פורסם כי קינג רכש מתחם כנסייתי נטוש על כביש ירושלים-חברון בסמוך למחנה הפליטים אל-ערוב. המתחם בשטח 38 דונם יסופח למועצה אזורית גוש עציון.
ב-2018 הכריז קינג על הקמת רשימה חדשה בשם 'מאוחדים' שתרוץ בבחירות למועצת העיר. ברשימה נציגים דתיים וחרדים. סיעתו זכתה ל-2 מושבים.
קינג הוא תושב שכונת מעלה הזיתים שבהר הזיתים מאז 1997. נשוי לשירלי ואב לשישה.

פעילותו במזרח ירושלים

קינג היה ממובילי השתדלנות הציבורית למען שיקום בית הקברות בהר הזיתים, בין השאר ייסד ב-2004 את הילולת רבי עובדיה מברטנורא בג' בסיוון. גייס בתי ספר וישיבות תיכוניות למבצעי ניקיון ושיקום של חלקות קבורה עתיקות בהר הזיתים. בשנת 2006 בהיותו עובד עמותת אלע"ד יזם את פרויקט מיפוי ותיעוד הקברים בהר הזיתים, פרויקט זה הגיע לשלביו הסופיים בשנת 2010 והוא מנוהל על ידי עמותת אלע"ד.
קינג הוא ממובילי ההתיישבות היהודית במזרח ירושלים. הקרן לאדמות ישראל בניהולו של קינג רוכשת נכסים בשכונת נחלת שמעון. עד 2012 אוכלסה השכונה במשפחה יהודית אחת. באפריל 2012 פונו לאחר מאבק משפטי ערבים מדירות בשכונת "נוף שמואל" שבבית חנינא. הקרקע במקום נרכשה בידי יהודי בשנות ה-70 והדירות אוכלסו בזוגות צעירים ורווקים יהודים. קינג פועל גם בשכונות שער המזרח, בית צפאפא, הר הזיתים, העיר העתיקה ועוד.

עתירות ותביעות

החל משנת 2004 הגיש אריה קינג עשרות עתירות לבג"ץ כנגד רשויות המדינה השונות אשר מתרשלות לטענתו בהחלת הריבונות הישראלית על שכונות במזרח ירושלים. בנוסף, הגיש מספר עתירות מנהליות כנגד רשויות ציבוריות שפועלות לדבריו כנגד האינטרס הציבורי.
עתירתו הראשונה הוגשה ב-2004 כנגד משטרת ירושלים שאפשרה לתושבי מזרח ירושלים למכור קרקע של המדינה למטרות קבורה וכן את קיומן של לוויות בשטח הסמוך להר הבית שייועד לגן לאומי. בעקבות עתירה זו ועתירה נוספת של הוועד למניעת הרס העתיקות בהר הבית, החלו הרשויות למנוע פעולות בלתי חוקיות בדרך העופל והקבורה הופסקה. במרץ 2012 עתר קינג שוב כנגד האחראים לשטח הגן הלאומי בטענה שהם אינם עומדים בפסק הדין של בג"ץ והקבורה חודשה במקום, אך בעקבות הצהרתם כי משנת 2011 פסקה הקבורה שם חזר בו מהעתירה.
ב-2005 זכה קינג בתביעת דיבה כנגד העיתון "הארץ" והעיתונאי עקיבא אלדר. קינג הוצג על ידי אלדר כמי שאמר "כי הוא מתכוון לאכלס 40 בתים עם או בלי היתר איכלוס מהעירייה", למרות שאמר רק ש"גם אם לא יחברו אותנו לרשת החשמל, אנחנו מסודרים. יש לנו גנרטור". בעקבות זאת, חויבו אלדר ועיתון הארץ בתשלום פיצויים של 8000 ש"ח. באותה פרשה פסק ב-1 ביולי 2007 בית משפט השלום בירושלים על דרך הפשרה כי שלום עכשיו תשלם 6,500 ש"ח לקינג, בתוספת הוצאות. זאת לאחר שגם אתר האינטרנט של התנועה דיווח כאילו אמר קינג שעל מנת לאכלס שכונה במזרח ירושלים יהיה מוכן לעבור על החוק.

פעילותו במועצת עיריית ירושלים

בבחירות המוניציפליות 2013 הודיע קינג על התמודדותו למועצת עיריית ירושלים בראש רשימת 'שכונות התפר'. מאוחר יותר התמזגה הרשימה עם פורשי 'הבית היהודי' בירושלים בראשות שמואל שקדי לרשימת 'ירושלים מאוחדת', שבה הוצב קינג במקום השני. בבחירות שנערכו ב-22 באוקטובר קיבלה הרשימה שני מנדטים, ושקדי וקינג נכנסו למועצת העיר. הרשימה צורפה לקואליציה, וקינג קיבל את תיק איכות הסביבה, מ"מ יו"ר ועדת הביטחון וחברות בוועדה המחוזית.
בשנת 2014 הגיש קינג עתירה נגד ראש העיר ניר ברקת, לאחר שהאחרון אישר בנייה של 2,200 יחידות דיור לערבים במזרח ירושלים. עקב העתירה פיטר ברקת את קינג מהקואליציה העירונית.
בפברואר 2017 פרש מהקואליציה בעיריית ירושלים. במכתב ההתפטרות ששלח לראש העיר פירט שורה של טענות, והאחרונה שבהן היא קיום ההופעה של "שושקה", דמות שיצר זאב אנגלמאיר, מופע שאותו הגדיר קינג כפריצות.